በኮሮና ቫይረስ ላይ ያተኮሩ 446 የፈጠራ ሥራዎች ለውድድር መቅረባቸው ተገለፀ
አዲስ አበባ፡- የኮሮናን ወረርሽኝ ለመከላከልና ለመቆጣጠር የሚረዱ 446 የፈጠራ ሥራዎች ለውድድር መቅረባቸው ተገለጸ ። የፈጠራ ሥራዎቹን በመለየት ተግባር ላይ ለማዋል እየተሰራ መሆኑንም የኢኖቬሽንና ቴክኖሎጂ ኢንስቲትዩት አስታወቀ፡፡
የኢንስቲትዩቱ ምክትል ዳይሬክተር አቶ ሙሉቀን ቀሬ በተለይም ለአዲስ ዘመን ጋዜጣ እንደገለፁት፤ የኮሮናን ወረርሽኝ ሀገር በቀል በሆነ እውቀትና ቴክኖሎጂ በመታገዝ ለመከላከል ብሎም ለማከም የሚያስችሉ ሥራዎች በማከናወን ላይ ይገኛል፡፡
የኮሮና ወረርሽኝ መከሰቱን ተከትሎ በሽታውን መከላከልና ማከም የሚያስችሉ መሳሪያዎች በፈጠራ ባለሙያዎች እየተሰሩ መሆናቸውን ያመለከቱት ምክትል ዳይሬክተሩ ፤ ችግሩ መከሰቱ እንደ አገር ያለንን የቴክኖሎጂ አቅም የለካንበት ነው ብለዋል ፡፡
የኢትዮጵያ ኢኖቬሽንና ቴክኖሎጂ ኢንስቲትዩት ከኢኖቬሽንና ቴክኖሎጂ ሚኒስቴር ጋር በመሆን በሽታው ሊያስከትል የሚችለውን አገራዊ ዘርፈ  
 ብዙ ጉዳት መለየት የሚያስችሉ ሥራዎች እየተሰሩ መሆናቸውን አመልክተው፤ በተለይም በአሁኑ ጊዜ አሳሳቢ የሆነው የኮሮና ቫይረስ መከላከልና መቆጣጠር የሚያስችሉ የፈጠራ ሥራዎች በመለየትና የፈጠራ ባለሙያዎችን በማስተባበር ወደ ሥራ ለማስገባት እየተሰራ መሆኑን ተናግረዋል፡፡ 
የኮሮና ቫይረስ ላይ ያተኮሩ 446 የፈጠራ ሥራዎች ለፈጠራ ባለሙያዎች በቀረበላቸው ጥሪ መሰረት የተመዘገቡ መሆኑን ገልፀው፣ በቀጣይ የፈጠራ ሥራዎቹ ተግባራዊነት በመፈተሽና መስፈርቱን የሚያሟሉትን በመለየት የቴክኒክ እና የግብአት ድጋፍ በማድረግ ለኮሮና በሽታ መከላከል ተግባር የሚውሉበት ሁኔታ ለመፍጠር እንደሚሰራም ምክትል ዳይሬክተሩ አስረድተዋል፡፡ 
በፈጠራ ባለሙያዎቹ የቀረቡት የፈጠራ ሥራዎች አብዛኛዎቹ አጋዥ የመተንፈሻ መሳሪያ(መካኒካል ቬንትሌተሮች)፣ከእጅ ንክኪ ነፃ የእጅ መታጠቢያዎች፣ የፅዳት እቃዎችና መሰል ማሽኖችና ቁሳቁሶች መሆናቸውን ጠቁመው፤ በመስፈርት ተለይተው ተግባር ላይ ሲውሉ በሀገር አቀፍ ደረጃ በሽታውን ለመከላከልና መቆጣጠር ብሎም ለማከም ትልቅ አስተዋፅኦ እንደሚኖረው ገልፀዋል፡፡ አሁን በመለየት ላይ ያሉት የፈጠራ ሥራዎቹ ተግባራዊነታቸው ተፈትሾ ከኢንዱስትሪ ጋር በማስተሳሰር በብዛት የሚመረቱበት ሁኔታ የሚመቻች መሆኑንም አስታውቀዋል ፡፡ 
የፈጠራ ሥራዎቹን የመመዝገብ እና የመለየቱ ሥራ በኢትዮጵያ ኢኖቬሽንና ቴክኖሎጂ ሚኒስቴር እየተመራ መሆኑን ገልፀው ፣ ከኢትዮጵያ ኢኖቬሽን እና ቴክሎጂ ኢንስቲትዩት፣ ከኢትዮጵያ ህብረተሰብ ጤና ኢንስቲትዩት፣ከኢትዮጵያ ባዮ ቴክኖሎጂ ኢንስቲትዩት እና ከኢንሳ የተውጣጡ ባለሙያዎቹ የፈጠራ ሥራዎቹን በተለያየ መለኪያ እና መስፈር የመለየቱን ሥራ በመስራት ላይ መሆናቸውን ገልጸዋል፡፡ 
በተወዳዳሪዎች ከቀረቡት የፈጠራ ሥራዎች ውስጥ በሀገር ውስጥ ባሉ ቁሳቁሶች እና በሀገር ውስጥ ባሉ ኢንዱስትሪዎች መመረት የሚችሉት በመስፈርቱ ተለይተውና ተመርጠው በልዩ ሁኔታ ወደ ምርት ሂደት የሚገቡበትን ሁኔታ ለመፍጠር እቅድ መያዙንም ጠቁመዋል ፡፡
 አዲስ ዘመን ሚያዝያ 26/2012
ተገኝ ብሩ